b'\n_START_ARTICLE_\nEvgen Titan\n_START_SECTION_\nIgralska kariera\n_START_PARAGRAPH_\nS hokejem na travi se je seznanil septembra leta 1948, ko je nastopil \xc5\xa1tudij na Dr\xc5\xbeavnem in\xc5\xa1titutu za fizkulturo (DIF) v Beogradu. Za\xc4\x8del je igrati za HK DIF in nato kmalu prestopil k HK \xc4\x8cukari\xc4\x8dki, po kraj\xc5\xa1em tekmovalnem obdobju pa nato \xc5\xa1e v HK BASK. Igral je na mestu srednjega napadalca in bil znan po svoji hitrosti in iznajdlivosti pred nastprotnikovim golom. Skupaj z HK BASK je ve\xc4\x8dkrat osvojil republi\xc5\xa1ko prvenstvo Srbije, medtem ko so na zveznem nivoju morali priznati premo\xc4\x8d HK Jedinstvo iz Zagreba, ki je bila najmo\xc4\x8dnej\xc5\xa1a ekipa v petdesetih letih prej\xc5\xa1njega stoletja v Jugoslaviji._NEWLINE_Leta 1952 je na tekmi proti Avstriji v Beogradu oblekel dres dr\xc5\xbeavne reprezentance Jugoslavije. Mednarodnih reprezentan\xc4\x8dnih tekem v hokeju na travi v tem obdobju prakti\xc4\x8dno ni bilo, morda ena na vsake tri do \xc5\xa1tiri leta, tudi zato je njegov prvi nastop, postal hkrati tudi njegov zadnji nastop, v dresu z dr\xc5\xbeavnim grbom. Zanimiv je tudi podatek, da je vsa leta igranja za HK BASK kljub temu, da je Slovenec na turnirjih bratstva in enotnosti nastopal za srbsko republi\xc5\xa1ko reprezentanco. Ko je po kon\xc4\x8danem \xc5\xa1tudiju, leta 1953 nastopil slu\xc5\xbebo profesorja na gimnaziji v Murski Soboti, je \xc5\xa1e vedno ostal \xc4\x8dlan HK BASK. Treniral je doma sam in se ob sobotah z vlakom vozil na tekme v Srbijo in druge republike nekdanje Jugoslavije. Tak tempo je zdr\xc5\xbeal vse do leta 1957, ko je zaradi preobremenjenosti z delom in pomanjkanjem \xc4\x8dasa v Beogradu odigral svojo poslovilno tekmo za HK BASK._NEWLINE_Kot neumornemu \xc5\xa1portnemu navdu\xc5\xa1encu, mu je kljub predhodnemu nasprotovanju \xc5\xa1ole, uspelo ustanoviti hokejsko sekcijo znotraj \xc5\xa0portnega aktiva gimnazije (\xc5\xa0AG) v Murski Soboti. Kmalu za tem so hokej za\xc4\x8deli igrati tudi na Ekonomski srednji \xc5\xa1oli (ES\xc5\xa0) in z zdru\xc5\xbeenimi mo\xc4\x8dmi so pod imenom Partizan Murska Sobota nastopili na slovenskem republi\xc5\xa1kem prvenstvu. Na presene\xc4\x8denje vseh so premagali favorizirano ekipo HK Kladivar Celje in postali republi\xc5\xa1ki prvaki, naslov pa jim leta 1958 uspelo tudi obraniti. Leta 1958 je prvi\xc4\x8d zaigral tudi za republi\xc5\xa1ko reprezentanco Slovenije in bil ob zmagi v Murski Soboti, pred 800 gledalci proti Hrva\xc5\xa1ki s 3:2, tudi kapetan reprezentance. Za slovensko republi\xc5\xa1ko reprezentanco je nato nastopal in bil tudi njen kapetan do konca \xc5\xa1estdesetih let prej\xc5\xa1njega stoletja._NEWLINE_Zaradi nestabilnega delovanja klubov v Murski Soboti je nato med letoma 1961 in 1964 igral za ES\xc5\xa0 Murska Sobota in trikrat osvojil prvenstvo Pomurja. Leta 1964 pa je bil s petnajstimi zadetki tudi kralj strelcev Pomurske lige. Sledilo je nastopanje za S\xc5\xa0TV Murska Sobota s katerimi je bil med letoma 1964 in 1967 dvakrat pomurski prvak. Nastopal je tudi za \xc5\xa0\xc5\xa0D Enotnost Murska Sobota, kjer je leta 1975 tudi zaklju\xc4\x8dil igralsko karero. Vmes je na jugoslovanskem zveznem nivoju igral tudi za HK Pomurje. Za najbolj\xc5\xa1i rezultat s HK Pomurje gotovo \xc5\xa1teje 5. mesto v zvezni ligi zahod v sezoni 1971/1972.\n_START_SECTION_\nTrenerska kariera\n_START_PARAGRAPH_\nKot pionir hokeja na travi v Prekmurju in kot diplomant DIF-a, je bil trener prakti\xc4\x8dno vsake ekipe, za katero je v doma\xc4\x8di pokrajini tudi igral. Najve\xc4\x8dji rezultatski uspeh je gotovo naslov slovenskega prvaka leta 1957 in 1958 s Partizanom Murska Sobota. Bolj kot sami rezultati je pomembno njegovo treniranje in ukvarjanje s hokejskimi za\xc4\x8detniki in na ta na\xc4\x8din velik doprinos k popularizaciji hokeja na travi v Prekmurju.\n_START_SECTION_\nSodni\xc5\xa1ka kariera\n_START_PARAGRAPH_\nPo kon\xc4\x8dani igralski karieri je postal tudi sodnik. Z dobrim sojenjem je kmalu postal tudi zvezni sodnik in sodil na najvi\xc5\xa1jem rangu tekmovanja v nekdanji Jugoslaviji. Sodil pa je tudi na mnogih prijateljskih mednarodnih turnirjih.\n_START_SECTION_\nOstalo\n_START_PARAGRAPH_\n\xc5\xbde leta 1961 je postal \xc4\x8dlan upravnega odbora Zveze za hokej na travi Jugoslavije (SHNTJ). Kasneje je na SHNTJ postal tudi predsednik disciplinske komisije. Na slovenski zvezi je bil v razli\xc4\x8dnih obdobjih \xc4\x8dlan sodni\xc5\xa1ke, tekmovalne in trenerske komisije. Leta 1993 pa je za eno leto prevzel tudi vodenje Zveza za hokej na travi Slovenije (ZHNTS). Ob praznovanju petdesetletnice ZHNTS je leta 2001 je prejel Zlato plaketo._NEWLINE_Od lokalne do dr\xc5\xbeavne ravni je bil povezan z natanko 34 \xc5\xa1portnimi panogami. Za svoje vsestransko udejstvovanje v \xc5\xa1portu je \xc5\xbee daljnega leta 1965, na prvi podelitvi teh priznanj, prejel Bloudkovo plaketo. Leta 2010 pa je prejel \xc5\xa1e Bloudkovo nagrado in se tako priklju\xc4\x8dil v krog elitnih slovenskih \xc5\xa1portnikov in \xc5\xa1portnih delavcev, ki so prejeli obe najpomembnej\xc5\xa1i dr\xc5\xbeavni priznanji s podro\xc4\x8dja \xc5\xa1porta._NEWLINE_Poznan je tudi kot avtor \xc5\xa1tevilnih likovnih del, \xc5\xa1tevilnih razstav, literarnih zapisov in tudi kot pesnik._NEWLINE_Bil je prvi, ki je za\xc4\x8del s trasiranjem in nato markiranjem Pomurske planinske poti, pri njegovem delu so mu pomagali dijaki Srednje \xc5\xa1ole za telesno vzgojo Murska Sobota._NEWLINE_Leta 1999 je prejel tudi plaketo mestne ob\xc4\x8dine Murska Sobota za njegovo delo na podro\xc4\x8dju \xc5\xa1porta. Leta 2010 pa nato \xc5\xa1e eno ob\xc4\x8dinsko priznanje in srebrnik mestne ob\xc4\x8dine Murska Sobota.'